**Ügy típusa: Kutak és egyéb vízjogi létesítmények engedélyezése**

Jogszabály: Az általános közigazgatási rendtartásról szóló 2016. évi CL. törvény, a vízgazdálkodásról szóló 1995. évi LVII. törvény, a vízgazdálkodási hatósági jogkör gyakorlásáról szóló 72/1995.(V. 22.) Korm. rendelet, a vízjogi engedélyezési eljáráshoz szükséges dokumentáció tartalmáról szóló 41/2017.(XII. 29.) BM rendelet.

**Fontos tudnivalók:**

**A jegyző hatáskörébe tartozik és a jegyző engedélye szükséges**

**1) olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:**

**a.) legfeljebb 500 m3/év vízigénybevétellel, és**

**b.) kizárólag talajvízkészlet felhasználásával üzemel** (és nem érint vízbázist vagy hidrogeológiai védőterületet, vagy rétegvízkészletet)**, valamint**

**c.) épülettel** vagy annak építésére jogosító hatósági határozattal, egyszerű bejelentéssel **rendelkező ingatlanon van, és**

**d.) magánszemélyek részére** a házi ivóvízigény vagy **a háztartási igények kielégítését szolgálja (**nem gazdasági célú vízigény, pl. kiskert öntözése**);**

**2)** a fenti d. pontban szereplő házi ivóvízigény kielégítését szolgáló **kúthoz tartozó, víztisztítási feladatokat ellátó vízilétesítmény** létesítéséhez, üzemeltetéséhez, fennmaradásához és megszüntetéséhez;

**3)** az 500 m3/év mennyiséget meg nem haladó, kizárólag **háztartási szennyvíz tisztítását és a tisztított szennyvíz elszikkasztását szolgáló** vízilétesítmény létesítéséhez, üzemeltetéséhez, fennmaradásához és megszüntetéséhez.

A fenti eseteket kivéve minden más esetben a vízügyi és vízvédelmi hatáskörrel rendelkező hatóság, azaz a Fővárosi Katasztrófavédelmi Igazgatóság engedélye szükséges.

Az engedély iránti kérelmeket írásban kell benyújtani „a vízjogi engedélyezési eljáráshoz szükséges dokumentáció tartalmáról” szóló 41/2017. (XII. 29.) BM rendelethez 2. mellékletében meghatározott adatokkal.

Ehhez segítséget nyújtunk a <https://www.vecses.hu/polgarmesteri-hivatal/foepiteszi_iroda> oldalon elérhető adatlappal, amelyet kinyomtatva, kitöltve, valamint a kérelmező és a bizonyítvánnyal rendelkező kútfúró szakember (vagy oklevéllel rendelkező szakmérnök) aláírásával ellátva és az adatlaphoz a kútról és környezetéről készített fényképet mellékelve benyújthatnak a Vecsési Polgármesteri Hivatal Főépítészi Irodáján, ügyfélfogadás időben.

Cégek esetén a kérelem kizárólag elektronikus úton nyújtható be!

**A fenti, jegyző hatáskörébe tartozó kutak engedélyezési eljárásaiban nem kell eljárási illetéket fizetni.**

**Amennyiben a tulajdonos/kérelmező a kút vizét ivóvízként is használni szeretné, abban az** esetben a kérelméhez mellékelnie kell egy akkreditált laboratórium által készített, ivóvíz-minőséget igazoló jegyzőkönyvet is. Ebben az esetben a jegyző a Pest Megyei Kormányhivatal Monori Járási Hivatal Népegészségügyi Osztályát, mint szakhatóságot is bevonja az eljárásba. A laboratóriumi vizsgálat és a szakhatóság eljárása díjköteles.

**Ügyintézési határidő:** 60 nap

**Ügyintézés helye:** Polgármesteri Hivatal, Főépítészi Iroda, fsz.

**Ügyintéző neve, elérhetőségei:**

Kismihályné Juhász Eszter, tel.: 555-214,

Ligetfalvi Péter, tel.: 555-239

e-mail: epites@vecses.hu